เอาแล้วไง! ตระกูล “มหากิจศิริ” คว้าแฟรนไชส์ Pizza Hut ทุกสาขา
ตระกูลดัง "มหากิจศิริ" เข้าซื้อ Pizza Hut ทุกสาขาในไทย เริ่มเข้าบริหารในไตรมาส 2/60 ประกาศลั่นพร้อมขยายสาขาเพิ่มอีก 100 แห่ง
2 มี.ค. 2560

ตระกูลดัง “มหากิจศิริ” เข้าซื้อ Pizza Hut ทุกสาขาในไทย เริ่มเข้าบริหารในไตรมาส 2/60 ประกาศลั่นพร้อมขยายสาขาเพิ่มอีก 100 แห่ง
น.ส.อุษณา มหากิจศิริ กรรมการบริษัท พีเอช แคปปิตอล จำกัด ซึ่งเป็นบริษัทในเครือของตระกูลมหากิจศิริ ผู้ดำเนินธุรกิจผลิตกาแฟสำเร็จรูปสินค้าภายใต้ยี่ห้อเนสกาแฟ และบริษัทผลิตฟิล์ม บริษัท ไทยฟิล์มอินดัสตรี่ จำกัด (มหาชน) หรือ TFI เปิดเผยว่า บริษัทได้รับสิทธิ์มาสเตอร์แฟรนไชส์จาก บริษัท ยัม เรสเทอรองตส์ อินเตอร์เนชั่นแนล (ประเทศไทย) จำกัด เพื่อบริหารร้านพิซซ่า ฮัทในไทยทั้งหมด 92 สาขา โดยจะเริ่มเข้าบริหารภายในไตรมาส 2 ปี 2560 นี้ ซึ่งเบื้องต้นมีแผนขยายสาขาเพิ่มอีก 100 สาขา ภายใน 4 ปีต่อจากนี้
“บริษัทสนใจลงทุนในธุรกิจร้านอาหารที่ค่อนข้างมีความยั่งยืน มีโอกาสเติบโตได้เรื่อยๆ ซึ่งเรามองเห็นโอกาสความแข็งแรงของแบรนด์พิซซ่าฮัท ที่ยังเติบโตและยังมีโอกาสเข้าถึงลูกค้าใหม่ๆได้อีกหลายพื้นที่ เพราะสาขาตอนนี้ยังค่อนข้างกระจุกตัวในกรุงเทพ”
ด้าน น.ส.วรวรรณ เพียรลิขิตวงศ์ ผู้จัดการทั่วไป พิซซ่า ฮัท บริษัท ยัม เรสเทอรองตส์ อินเตอร์เนชั่นแนล (ประเทศไทย) เปิดเผยว่า บริษัทได้ทำการแต่งตั้งบริษัท พีเอช แคปปิตอล ซึ่งเป็นบริษัทร่วมทุนระหว่างบริษัท โทรีเซนไทย เอเยนต์ซีส์ และ บริษัท พีเอ็ม แคปปิตอล ซึ่งเป็นบริษัทในเครือของตระกูลมหากิจศิริเข้ามาเป็นแฟรนไชส์ซีร้านพิซซ่า ฮัท ในประเทศไทยอย่างเป็นทางการ เพื่อความคล่องตัวในการดำเนินธุรกิจ ซึ่งแนวทางการดำเนินธุรกิจใน รูปแบบดังกล่าวถือเป็นการเดินตามนโยบายของบริษัทแม่ในต่างประเทศ ที่ได้มีการเปิดขายแฟรนไชส์ให้กับ นักลงทุนที่สนใจเข้ามาร่วมธุรกิจ
ทั้งนี้ นอกจากจะเพิ่มความคล่องตัวในการดำเนินธุรกิจแล้ว ยังถือเป็นอีกหนึ่งกลยุทธ์ในการลดความเสี่ยงในการดำเนินธุรกิจและช่วยให้ร้านพิซซ่า ฮัท มีการเติบโตที่รวดเร็วมากขึ้น เนื่องจากบริษัท พีเอชฯ เป็นบริษัทที่มีความแข็งแกร่งทางธุรกิจ
“นับจากนี้เป็นต้นไปบริษัท ยัม เรสเทอรองตส์ฯ จะทำหน้าที่เป็นบริหารแบรนด์เป็นหลัก ขณะที่บริษัท พีเอชฯ จะทำหน้าที่ในการขยายสาขาและทำการตลาดร้านพิซซ่า ฮัท ซึ่งในส่วนของพนักงานทุกคนที่เคยอยู่ภายใต้การดูแลของบริษัท ยัม เรสเทอรองตส์ฯ หลังจากนี้จะมีการถ่ายโอนมาอยู่ภายใต้การดูแลของบริษัท พีเอชฯ”
 